Die wêreld in foto’s – 17 Februarie 2020Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Keiserlike wagte staan gemaskerd in die sneeu by die Gyeongbok-paleis in Seoel, Suid-Korea. Dié paleis was die hooftuiste van die koninklikes tydens die Joseon-dinastie. (Foto: Ahn Young-joon, AP) ŉ Afgaanse vlugteling hou ŉ banknoot vas in die Kabobayan-vlugtelingkamp in Pesjawar, Pakistan. Ná 40 jaar woon meer as 1,5 miljoen Afgaanse vlugtelinge steeds in die naburige Pakistan. (Foto: Muhammad Sajjad, AP) Polio-inentings word aan kinders toegedien in Lahore, Pakistan. Die Pakistanse regering het ŉ polio-inentingsveldtog geloods in ŉ poging om dié siekte onder kinders uit te wis. (Foto: KM Chaudary, AP) Hardlopers neem deel aan die Kumamoto-kasteelwedloop in dié stad in Japan. Organiseerders van die Tokio-maraton wat op 1 Maart plaasvind, het die aantal deelnemers verminder uit vrees vir die verspreiding van die koronavirus. (Foto: Kyodo News, AP) ŉ Kasjmirse Moslemvrou, sigbaar bewoë, toe die hoofpriester ŉ relik wat geglo word ŉ baardhaar van die profeet Mohammed is, tentoonstel in die buitewyke van Srinagar, Indië. (Foto: Dar Yasin, AP)